ගෑණු යට ඇදුම් පිරිමි හේදුවා ම ගෑණුන්ට පව් පිරෙනවාද ?

මේක අද උදේ අපේ ගෙදර සිද්ද වෙච්ච සිද්ධියක්. ගොඩක් වෙලාවට මම මගේ ඇදුම් හෝදන්නේ දවස් දෙකකට විතර සැරයක්.    එතකල් ඒ ඇදුම් bascket එකක දාලා වොෂ් රූම් එකේ පැත්තකින් තියලා තියන එකයි මම කරන්නේ. 

අද ඉතින් ඉරිදා නිවාඩු දවස නිසා අපි හැමෝම ගෙදර. ඉතින් මම උදේ නැගිටලා මූණ හෝදගන්න වොෂ් රූම් එකට යනකොට මෙන්න බෝලේ අපේ තාත්තා පන දාගෙන මගේ ඇදුම් හෝදනවා. මේ දවස්වල අපේ වොෂින් මැෂින් එකත් කැඩිලා නිසා අතින් අතුල්ලලා තමයි අපේ ඇදුම් අපි හෝදන්නේ.

ඉතින් ඕක දැකපු මම." අනේ ඇයි තාත්තේ මගේ ඇදුම් ඔය හෝදන්නේ. මට පුලුවන්නේ මගේ ඇදුම් හෝදන්න." කියලා කීවා.

"ඕක මොකද්ද දුවේ. අද ඉතින් නිවාඩු දවස නිසා නිකන් ඉන්න එකේ ඔයාගේ ඇදුම් ටික හෝදලා දෙන්න හිතුනා." කියලා තාත්තා කියනවා.

ඒත් මට ලොකුම ප්‍රශ්ණය වුණේ ඒක නෙමෙයි. ඒ ගලවලා දාපු ඇදුම් අතරේ මගේ bra සහ පෑන්ටි දෙක, තුනකුත් තිබුණ එකයි. ඇත්තටම මට ඒ වෙලාවේ ඇතිවුනේ ලොකු ලැජ්ජාවක්. මොකද තමාගේ තාත්තා වුනත් ඒ ඉන්නෙත් පිරිමියෙක් නිසා ඕනම ගෑණු කෙනෙකුට ලැජ්ජාවක් ඇතිවෙන එක සාධාරණයි.

ඔය අතරේ අපේ අම්මත් ඔතනට ආවා." මොකද අනේ ඔයා කරන්නේ. ඇයි මේ ඔයා ගෑණුන්ගෙ යට ඇදුම් හෝදන්නේ.දකින අය මොනවා හිතයි ද?" කියලා කීවා. 

ඉතින් ඒකට අපේ තාත්තා කියනවා. " පිට මිනිස්සු මොනවා හිතුවත් මට මොකද. අනික ගෑණු ඔයාලා පිරිමි අපි ගැන කොච්චර හොයලා බලනවද?  අපේ අවශ්‍යතා ගැන කොයි තරම් කැප වෙනවද ? ඉතින් එච්චර දේවල් කරනකොට මේ වගේ දෙයක් කරන එක පිරිමි කමට ලැජ්ජාවක් වෙන්නේ කොහොමද? මම නම් කොහොමත් හිතන්නේ නැහැ ගැනුන්ගේ යට කලිසමක්,බ්‍රා එකක් හෝදලා දෙන ඒක පිරිමින්ට අවනම්බුවක් කියලා.අනික මේ දේවල් හරිම සාමාන්‍ය දේවල්. අනික ගැහැණු, පිරිමි කසාද ජීවිතේ වුනත් මේ වගේ සහයෝගයෙන් ගෙවන එක කොච්චර හොඳ දෙයක්ද?"

ඒක අහලා දුවක් විදිහට මට පුදුම හිතුණා.අද කාලේ ලෙඩ වෙච්ච තමාගේ කසාද ගෑනිට තේ උගුරක් හදලා දෙන එකත් මදිකමක් කියලා හිතන පිරිමි ඉන්න රටක අපේ තාත්තා වගේ පිරිමිත් ඉන්නවා නේද කියලා මට හිතුනා. 

කොහොම වුනත් මේ වගේ සහයෝගයෙන් වැඩ කළොත් ගොඩක් ගෙවල් වල කසාද ජීවිතේ පවුල් ප්‍රශ්න ඇතිවෙන එක  අඩුවෙයි කියලා මට හිතෙනවා.